Ændret forslag til Rådets afgørelse om det første flerårige program til støtte for turismen i Europa - Philoxenia (1997-2000) (1) (97/C 13/07) KOM(96) 635 endelig udg. - 96/0127(CNS)

(Forelagt af Kommissionen i henhold til EF-traktatens artikel 189 A, stk. 2, den 5. december 1996)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

På baggrund af turismens stigende betydning og dens karakter erkendes det, at den kan bidrage til opfyldelse af Fællesskabets mål og navnlig til vækst og beskæftigelse, til en styrkelse af den økonomiske og sociale samhørighed, hovedsagelig i de mindre udviklede områder, i Fællesskabets yderste periferi og i områder, samt til fremme af den europæiske identitet;

turismen har endnu ikke fået den fornødne anerkendelse som erhvervssektor;

Fællesskabets foranstaltninger bør fremme den europæiske turismes kvalitet og konkurrenceevne under hensyntagen til opfyldelsen af turisternes behov og en rationel udnyttelse af natur-, infrastruktur- og kulturressourcerne og dermed bidrage til en afbalanceret og bæredygtig udvikling af turismen;

Rådet vedtog den 13. juli 1992 afgørelse 92/421/EØF (2) vedrørende en EF-handlingsplan for turisme (1993-1995); denne afgørelse udløb den 31. december 1995;

i forbindelse med nævnte afgørelse har Kommissionen forelagt Europa-Parlamentet, Rådet, Det Økonomiske og Sociale Udvalg og Regionsudvalget årsrapporter om EF-foranstaltninger med indvirkning på turismen for 1993 og 1994;

i forbindelse med nævnte afgørelse har Kommissionen forelagt Europa-Parlamentet, Rådet, Det Økonomiske og Sociale Udvalg og Regionsudvalget en evalueringsrapport, herunder en ekstern revision, vedrørende gennemførelsen af handlingsplanen for turisme;

Kommissionen har vedtaget en grønbog om Den Europæiske Unions betydning for turismen og dermed stimuleret en indgående og bredspektret høring; konklusionerne heraf, der blev fremlagt på et forum for europæisk turisme den 8. december 1995, viser, at der er enighed om, at mulighederne for at sikre kontinuiteten i Fællesskabets indsats inden for turisme skal udnyttes, at der er behov for at rationalisere denne indsats, og at den kan forstærkes;

i beslutninger af 18. januar 1994 (3), 15. december 1994 (4) og 13. februar 1996 (5) og udtalelser af 15. september 1994 (6) og 14. september 1995 (7) har henholdsvis Europa-Parlamentet og Det Økonomiske og Sociale Udvalg bekræftet behovet for at styrke Fællesskabets indsats for turisme og har anmodet om en virkelig mellem- og langsigtet strategi for turismen; Regionsudvalget anlægger i sin udtalelse af 16. november 1995 det synspunkt, at et mere aktivt, bedre koordineret fællesskabsbidrag er nødvendigt for at klare den dynamiske udvikling af turismen og rækkevidden af turistaktiviteter;

det er nødvendigt, at de aktioner, der gennemføres under dette program og de andre relevante fællesskabsprogrammer og initiativer, som berører turismen, er indbyrdes konsistente og supplerer hinanden;

Kommissionen skal bistås af det rådgivende udvalg, der er nedsat ved Rådets afgørelse 86/664/EØF (8); det udvalg, der er nedsat ved artikel 3, stk. 2, i afgørelse 92/421/EØF, bør derfor opløses;

de foranstaltninger, som er omfattet af denne afgørelse, og som er i overensstemmelse med subsidiaritetsprincippet, jf. traktatens artikel 3 B, stk. 2, bidrager gennem samarbejde og koordinering til at forøge værdien af den indsats, som gøres af de involverede parter på lokalt, regionalt, nationalt og internationalt plan, hvorved den europæiske turisme får mulighed for at løse sine problemer og udnytte sine mangfoldige muligheder;

Fællesskabet bør fremme viden om turisme, således at beslutningstagerne bedre kan planlægge deres strategi og vurdere virkningen af gennemførelsen af den;

der bør gennem et styrket samarbejde skabes »turismevenlige« lovgivningsmæssige og finansielle rammer for at fremme den europæiske turisme;

Fællesskabet bør forøge kvaliteten af den europæiske turisme gennem nyskabende og stimulerende aktioner i forbindelse med fremme af bæredygtig turisme og fjernelse af hindringerne for turismens udvikling;

markedsføring af Europa som turistdestination bør bidrage til at forøge antallet af turister fra tredjelande;

på baggrund af turismens betydning for de associerede lande i Central- og Østeuropa og for Cypern og Malta bør dette program åbnes for disse lande;

de aktioner og initiativer, som tages med hensyn til turisme i forbindelse med samarbejdet mellem Den Europæiske Union og Middelhavslandene, skal i overensstemmelse med Rådets resolution af 13. maj 1996 om Euro-Middelhavs-samarbejdet inden for turistsektoren (9) vises særlig opmærksomhed, som det fremgår af Barcelona-deklarationen og arbejdsprogrammet vedtaget den 27. og 28. november 1995;

under hensyn til evalueringen af gennemførelsen af det foregående handlingsprogram for turismen og til den erfaring, som Fællesskabet indtil nu har indhentet på dette område, er det derfor nødvendigt at vedtage et flerårigt program for en fireårig periode og at tildele tilstrækkelige ressourcer til, at målene kan nås;

traktaten indeholder ingen anden hjemmel for vedtagelsen af denne afgørelse end artikel 235 -

TRUFFET FØLGENDE AFGØRELSE:

Artikel 1

Et flerårigt fællesskabsprogram til støtte for turismen i Europa (Philoxenia) vedtages for en periode på fire år regnet fra 1. januar 1997.

Artikel 2

1. Det i artikel 1 omhandlede program, som omfatter de aktioner, der er anført i bilaget, skal gennem koordinering og samarbejde som overordnet målsætning have at fremme europæisk turismes kvalitet og konkurrenceevne for at bidrage til vækst og beskæftigelse.

Programmets specifikke målsætninger er følgende:

- at forbedre viden om turisme

- at forbedre de juridiske og økonomiske rammer for turismen

- at højne kvaliteten i europæisk turisme

- at øge antallet af turister fra tredjelande.

2. Budgetmyndigheden fastlægger de disponible bevillinger for hvert regnskabsår.

Artikel 3

1. Kriterierne for ydelse af finansiel støtte fra Fællesskabet omfatter ud over kriterierne i traktatens artikel 3 B, stk. 2, følgende kriterier:

- aktionerne skal være omkostningseffektive

- aktionerne skal være baseret på samarbejde, så vidt muligt af tværnational karakter

- aktionerne skal have en betydelig indvirkning på Fællesskabets turisme eller i hvert fald kunne overføres til dette plan

- der skal tages hensyn til princippet om bæredygtig udvikling.

2. Aktionerne skal iværksættes i samarbejde med de nationale myndigheder og om nødvendigt med de regionale og/eller lokale myndigheder for at tage hensyn til turismens betydning for den regionale og/eller lokale udvikling.

Artikel 4

Følgende vedtages efter proceduren i artikel 5, stk. 2:

- prioriteringen ved udvælgelsen af aktioner

- proceduren ved indgivelse af ansøgninger om fællesskabsstøtte

- i ekstraordinære tilfælde fællesskabsstøtten til andre aktioner end dem, der er nævnt i bilaget, når de opfylder de i artikel 2 anførte målsætninger og er i overensstemmelse med den i første led omhandlede prioritering.

Artikel 5

1. Kommissionen bistås af Det Rådgivende Udvalg for Turisme, der er nedsat ved afgørelse 86/664/EØF. Det ved artikel 3, stk. 2, i afgørelse 92/421/EØF nedsatte udvalg opløses.

2. Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underetter udvalget om, hvorledes den har taget hensyn til dets udtalelse.

Artikel 6

1. Dette program er åbent for deltagelse af de associerede lande i Central- og Østeuropa i overensstemmelse med betingelserne i tillægsprotokollerne til de associeringsaftaler om deltagelse i fællesskabsprogrammer, der skal indgås med disse lande.

2. Dette program er åbent for deltagelse af Cypern og Malta på grundlag af supplerende bevillinger efter samme regler som dem, der gælder for de EFTA-lande, der er part i EØS-aftalen, og efter procedurer, der skal aftales med disse lande.

Artikel 7

En gang årligt efter vedtagelsen af programmet forelægger Kommissionen i en rapport til Rådet, Europa-Parlamentet, Det Økonomiske og Sociale Udvalg og Regionsudvalget de væsentligste af de foranstaltninger vedrørende turisme, der er vedtaget eller gennemført af Fællesskabet.

Artikel 8

Kommissionen evaluerer regelmæssigt resultaterne af programmet. Denne evaluering skal så vidt muligt omfatte de målelige resultater af programmet og foretages i overensstemmelse med kriterierne i artikel 3. På grundlag af denne evaluering forelægger Kommissionen Europa-Parlamentet og Rådet - og det Økonomiske og Sociale Udvalg og Regionsudvalget til orientering - en foreløbig rapport senest tre år efter programmets begyndelse og en endelig rapport senest tolv måneder efter programmets udløb.

(1) EFT nr. C 222 af 31. 7. 1996, s. 9.

(2) EFT nr. L 231 af 13. 8. 1992, s. 26.

(3) EFT nr. C 44 af 14. 2. 1994, s. 61.

(4) EFT nr. C 18 af 23. 1. 1995, s. 159.

(5) EFT nr. C 65 af 4. 3. 1996, s. 34.

(6) EFT nr. C 393 af 31. 12. 1994, s. 168.

(7) EFT nr. C 301 af 13. 11. 1995, s. 68.

(8) EFT nr. L 384 af 31. 12. 1986, s. 52.

(9) EFT nr. C 155 af 30. 5. 1996, s. 1.

BILAG

AKTIONER TIL STØTTE FOR EUROPÆISK TURISME

A. Forbedring af viden i turismeområdet

1. Udarbejdelse af turismerelateret information

- Konsolidering af det europæiske statistiske system for turisme i henhold til direktiv 95/57/EF (1) og forbedring af adgangen til pålidelige og ajourførte statistikker.

- Udarbejdelse af undersøgelser samt teoretiske og praktiske analyser under hensyn til turismeerhvervets behov.

2. Formidling af oplysninger på turistområdet og indsamling af oplysninger på turismeområdet fra andre kilder

- Etablering af et europæisk forsknings- og dokumentationsnetværk inden for turisme.

3. Lettelse af evalueringen af fællesskabsforanstaltninger med indvirkning på turismen

- Etablering af en juridisk og økonomisk overvågningsordning med henblik på systematisk evaluering af Fællesskabets foranstaltninger på turismeområdet.

B. Forbedring af det juridiske og finansielle klima for turisme

1. Styrkelse af samarbejdet med medlemsstaterne, erhvervslivet og andre berørte parter

- Organisering og opfølgning af regelmæssige møder med de berørte parter med henblik på at styrke samarbejdet på europæisk plan og at øge kendskabet til fællesskabsinitiativer (tekniske/emneorienterede møder, rundbordskonferencer, europæiske forummer).

C. Forøgelse af kvaliteten i europæisk turismeindustri

1. Fremme af en bæredygtig turisme

- Støtte til lokale initiativer, der som formål har en fornuftig forvaltning af turismestrømmen, og fremme af netværkssamarbejdet mellem dem.

- Støtte til indførelse af miljøvenlige forvaltningssystemer på turistindkvarteringssteder.

- Indførelse af en »europæiske turisme- og miljøpris« (hvert andet år).

2. Fjernelse af hindringer for turismens udvikling

- Indkredsning af de væsentligste af de hindringer på europæisk plan, som forskellige turismeformer og særlige turistkategorier (f.eks. unge, ældre og handicappede) støder på; udarbejdelse af hensigtsmæssige løsninger.

D. Forøgelse af antallet af turister fra tredjelande

1. Markedsføring af Europa som turistmål

- Støtte til flerårige markedsføringskampagner i lande og/eller områder i kraftig udvikling, med stor udgående turisme samt inddragelse af sponsorer i forbindelse hermed.

(1) EFT nr. L 291 af 6. 12. 1995, s. 32.